**Ministru kabineta noteikumu projekta**

**“Grozījumi Ministru kabineta 2008. gada 2. janvāra noteikumos Nr. 5 “Lauksaimniecības dzīvnieku vispārīgās labturības prasības””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta spēkā stāšanās laiks | | Projekts šo jomu neskar. |
| **I. Tiesību akta projekta izstrādes nepieciešamība** | | |
| 1. | Pamatojums | 1. Dzīvnieku aizsardzības likuma 10. panta 1. punkts  2. Zemkopības ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban Ministru kabineta 2008. gada 2. janvāra noteikumos Nr. 5 “Lauksaimniecības dzīvnieku vispārīgās labturības prasības” (turpmāk – noteikumi Nr. 5) noteiktas vispārīgās labturības prasības lauksaimniecības dzīvnieku turēšanai. Noteikumu Nr.5 5. punktā noteikts, ka dzīvniekiem ir jānodrošina piekļuve svaigam ūdenim, bet nav paskaidrots, kādu ūdeni drīkst izmantot dzīvnieku dzirdināšanai. Pārtikas un veterinārajam dienestam veicot pārbaudes dzīvnieku novietnēs un kontrolējot dzīvnieku labturības prasības, tostarp prasību dzīvniekus nodrošināt ar svaigu ūdeni, rodas domstarpības ar dzīvnieku īpašniekiem un dažādas tiesību normas interpretācijas par to, kas ir “svaigs ūdens”. Tādējādi dzīvnieku īpašnieki dod dzīvniekiem ūdeni, kas, iespējams, nav piemērots dzirdināšanai, satur kaitīgas vielas vai citus piemaisījumus, bet tas savukārt var nodarīt kaitējumu dzīvnieku veselībai un pat dzīvībai. Noteikumu Nr.5 5. punkts ir jāpapildina ar skaidrojumu, kāds ūdens ir piemērots dzīvnieku dzirdināšanai. Papildus noteikumu Nr. 5  12. punkts papildināms ar teikumu, kurā noteikts, ka dzīvnieku dzirdināšanai drīkst izmantot atklātu ūdenstilpi, neradot risku dzīvnieku veselībai.  Spēkā esošo noteikumu Nr.5 7. punktā noteikts, ka dzīvnieku drīkst turēt ar pastāvīgi sapītām kājām, tomēr šādi turētam dzīvniekam tiek liegta iespēja izkustēties atbilstoši tā fizioloģiskajām un etoloģiskajām vajadzībām, piemēram, brīvi kustēties, aprūpējot sevi, ieņemt atbilstošas gulēšanas pozas un piecelties, brīvi izstiept kājas. Pastāvīga valga turēšana ap kājām dzīvniekam var radīt sāpes vai pat audu bojājumus. Savukārt dzīvnieka fiksēšanai vai tā kustību ierobežošanai ir pieejami citi veidi un metodes, kas ir vairāk piemēroti dzīvnieku labturības prasību nodrošināšanai, piemēram, aploku un aizgaldu ierīkošana un ķēžu izmantošana piesiešanai. Turpmāk noteikumu Nr.5 7.1 punktā paredzēts, ka tikai praktizējošs veterinārārsts var noteikt valga uzlikšanu un turēšanu uz dzīvnieka kājām noteiktu periodu, ņemot vērā veterinārmedicīniskas indikācijas, piemēram, govīm, kurām ir pakaļkāju izslīdējums.  Noteikumu Nr.5 9. punktā noteikts, ka lauksaimniecības dzīvniekus, kas tiek turēti ārā, aizsargā no nelabvēlīgiem laikapstākļiem, bet netiek skaidrots, kādā veidā pasargāt dzīvniekus. Tas savukārt pieļauj iespēju daļai dzīvnieku īpašnieku izvēlēties nepiemērotu dzīvnieku aizsardzības veidu. Tā, piemēram, daži dzīvnieku īpašnieki uzskata, ka koku zari ir piemēroti dzīvnieku aizsardzībai no lietus vai žogs pasargā no vēja. Tādējādi dzīvnieku labturībai tiek nodarīts kaitējums, bet tas var novest pie dzīvnieka veselības stāvokļa pasliktināšanās, dzīves ilguma saīsināšanās vai priekšlaicīgas nāves, kā arī samazinās no lauksaimniecības dzīvniekiem iegūstamās produkcijas daudzums un kvalitāte. Sevišķi svarīgi mūsu klimatiskajos apstākļos ir pilnvērtīgi pasargāt lauksaimniecības dzīvniekus no nelabvēlīgiem laikapstākļiem ziemas periodā, tas ir no 1. novembra līdz 30.aprīlim, kad ir vairāk nokrišņu, vējaināks un zemāka gaisa temperatūra. Tādēļ noteikumi Nr.5 ir jāpapildina ar 9.1 punktu, nosakot, ka dzīvnieku aizsardzībai ir nepieciešams ierīkot vai izveidot tāda lieluma nojumi vai citu būvi, lai vienlaikus būtu iespējams patverties visiem vienā teritorijā esošiem dzīvniekiem un lai tā dzīvniekus spētu pasargāt no vēja un nokrišņiem.  Noteikumu Nr.5 18.2. apakšpunktā noteikts dzīvnieka īpašnieka pienākums nodrošināt dzīvnieku veselības stāvokļa un turēšanas apstākļu atbilstības pārbaudi ne retāk kā reizi diennaktī. Latvijas veterinārārstu biedrība ir norādījusi, ka pilnvērtīgu dzīvnieka veselības pārbaudi var veikt tikai kvalificēts speciālists, tas ir, veterinārārsts. Šī tiesību norma var tikt interpretēta tā, ka reizi diennaktī ir jāizsauc praktizējošs veterinārārsts, kas pārbauda dzīvnieku veselības stāvokli. Šāds pienākums nav lietderīgs un dzīvnieka īpašniekam rada lielu administratīvo un finansiālo slogu. Ikdienā dzīvnieku vizuāli var apskatīt tā īpašnieks un tikai tad, ja nepieciešams, pieaicināt veterinārārstu. Tādēļ ir jāprecizē noteikumu Nr.5 pašreizējais 18.2. apakšpunkts, nosakot, ka tiek veikta dzīvnieku vizuālā apskate un novērtēts to veselības stāvoklis.  Atbilstoši minētajam ir sagatavots Ministru kabineta noteikumu projekts “Grozījumi Ministru kabineta 2008. gada 2. janvāra noteikumos Nr. 5 „Lauksaimniecības dzīvnieku vispārīgās labturības prasības”” (turpmāk – noteikumu projekts).  Noteikumu projekta pieņemšana pilnībā atrisinās minētās problēmas. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā noteiktais tiesiskais regulējums attiecas uz Pārtikas un veterināro dienestu un lauksaimniecības dzīvnieku turētājiem. Lauksaimniecības datu centra datubāzē patlaban ir reģistrētas 26 455 novietnes, kurās ir reģistrēts vismaz viens lauksaimniecības dzīvnieks. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums nepalielina administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Noteikumu projekts nosūtīts saskaņošanai biedrībai “Latvijas veterinārārstu biedrība” un organizācijai [“Lauksaimnieku organizāciju sadarbības padome”.](http://www.losp.lv/)  Noteikumu projekts publicēts Zemkopības ministrijas tīmekļvietnē https://www.zm.gov.lv/zemkopibas-ministrija/apspriesanas/ministru-kabineta-noteikumu-projekta-grozijumi-ministru-kabineta-2008-?id=1041 un Ministru kabineta tīmekļvietnes sadaļā “Sabiedrības līdzdalība” https://www.mk.gov.lv/lv/ministru-kabineta-diskusiju-dokumenti no 2021. gada 19. maija līdz 3. jūnijam. Pēc publicēšanas tīmekļvietnē ikvienam sabiedrības pārstāvim bija iespēja sniegt viedokli, iebildumus un priekšlikumus par noteikumu projektu. |
| 3. | Sabiedrības līdzdalības rezultāti | Iebildumi un priekšlikumi par noteikumu projektu nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav paredzēta jaunu institūciju izveide, esošu institūciju likvidācija vai reorganizācija.  Noteikumu projekts nemaina iesaistīto institūciju funkciju un uzdevumu apjomu. |
| 3. | Cita informācija | Nav. |

Zemkopības ministrs K. Gerhards

Kokare 67027066

Edite.Kokare@zm.gov.lv